Brown ontken Gupta-broer en vennoot was by haar huis | Maroela Media
Brown ontken Gupta-broer en vennoot was by haar huis
Lynne Brown, minister van openbare ondernemings (Foto: ANA)
Lynne Brown, die minister van openbare ondernemings, het Woensdag ontken dat sy enige foonoproep van pres. Jacob Zuma in 2015 ontvang het wat haar opdrag gegee het om drie van Eskom se hoof uitvoerende beamptes af te dank.
Dit staan in skrille kontras met Zola Tsotsi, voormalige voorsitter van die Eskom-raad, se getuienis Woensdag tydens die ondersoek na bewerings van staatskaping by die kragreus.
"Ek weet nie van die gesprek nie, hoekom vra jy nie die president nie?" het Brown aan adv. Ntutuhuzelo Vanara, getuienisleier in die ondersoek, gesê toe sy haar oor die beweerde instruksie van Zuma uitgevra het.
Brown is deur Vanara gepols oor Tsotsi se bewerings dat hy 'n vergadering met Dudu Myeni, omstrede voorsitter van die staatsbeheerde lugdiens SAL, gehad het waartydens sy glo vir hom gesê het om die drie beamptes af te dank.
Tsotsi het gesê die vergadering het by Zuma se ampswoning in Durban plaasgevind. Volgens hom het Zuma die vertrek binnegekom en gevra of hy weet watter drie beamptes geskors moet word. Volgens Tsotsi het Brown kort na die vergadering die skorsing van die beamptes – Tshediso Matona, Matshela Koko, Dan Marokane en Tsholofele Molefe – goedgekeur.
Brown het Woensdag net ná Tsotsi voor die komitee verskyn en onmiddellik sy getuienis bevraagteken. Volgens Brown was sy geskok dat Tsotsi haar nie van die beweerde ontmoeting met Zuma vertel het nie.
Pravin Gordhan, voormalige minister van finansies, het vir Brown gevra hoekom sy nie dié oorsig onder die president se aandag gebring het nie. "Ek het nog nie vandag met die president gepraat nie, Tsotsi het die storie vandag eers vertel," het Brown geantwoord.
Zola Tsotsi, voormalige raadsvoorsitter van Eskom (Foto: Chantelle Presence, ANA)
Volgens Brown was die skorsings die raad se besluit en het sy nie 'n standpunt daaroor ingeneem nie. Sy het wel gesê sy is spyt dat talentvolle mense hul werke verloor het selfs al was hulle nie skuldig aan enige oortreding nie.
Volgens haar het die skorsings laat in 2014 plaasgevind toe Eskom fase 3-beurtkrag begin toepas het en hulself in 'n power finansiële toestand bevind het. Sy het gesê dit was haar prioriteit om die oorsaak van dié probleem te vind.
Gordhan het haar gevra of sy spyt is dat die skorsing van die beamptes die afgradering van Eskom deur S&P tot gevolg gehad het. Brown het ontken dat dít die rede vir die afgradering was. Gordhan was opsigtelik geïrriteerd met haar antwoord. "Al waarmee ons in die gesig gestaar word, is ontkenning, ontkenning, ontkenning."
Tsotsi het gesê hy is in Desember 2014 na Brown se huis ontbied en met sy aankoms was Tony Gupta en Salim Essa, 'n bekende sakevennoot van die familie, reeds teenwoordig. Hulle het tydens dié vergadering die pligte van raadslede bespreek.
"Essa het sy idees oor hoe die raad moet lyk aan my gestuur en gevra om dit dan aan die minister te oorhandig," het Tsotsi gesê. "Ek het 'n lys van Essa gekry en ek sou die lys verander volgens dit wat ek gedink het dit behoort te wees. Sy [Brown] het dan die lys terugverander… kom ons stel dit só – my hande was afgekap."
Brown het gesê Essa en Gupta was nog nooit by haar huis nie. "In dié stadium is dit my woord teen hulle s'n." Brown het haar getuienis begin deur 'n verklaring voor te lees en te sê haar regsverteenwoordigers het haar aangeraai om nie voor die komitee te verskyn nie, aangesien die proses "onbillik en onbehoorlik beskuldigend is en dat my verskyning net sal dien om 'n voorafbepaalde tussentydse verslag wat 'n herhaling van ongetoetste inligting bevat, te regverdig".
Brian Molefe Eskom Lynne Brown
Panayiotou-saak hervat vir vonnis
Ek het wakker gebly vir PG se ondervraging en dit was deur en deur die moeite gewees. Hy het haar en haar regs verteenwoordigers n mondvol gegee. Ek het baie tyd en respek vir daardie man. LB se gesigsuitdrukkings was klassiek. Haar oë het vuur gespoeg. Sal die Guptas en Zumas ooit daar verskyn? Glo nie.
Wie het ooit gedink sy sal dit erken!
Hy sê sy sê hulle sê ons sê; almal sê! Wanner gaan wie wat DOEN om die vrot miernes behoorlik oop te krap en oop te hou vir n sarsie goed geplaasde uitroei kappe?